Ov qilish va ovchilik xoʻjaligi toʻgʻrisida
(law, 2024-11-22)

1. Ushbu Qonunning maqsadi
Ushbu Qonunning maqsadi ov qilish va ovchilik xoʻjaligi sohasidagi munosabatlarni tartibga solishdan iborat.

2. Ov qilish va ovchilik xoʻjaligi toʻgʻrisidagi qonun hujjatlari
Ov qilish va ovchilik xoʻjaligi toʻgʻrisidagi qonun hujjatlari ushbu Qonun va boshqa qonun hujjatlaridan iboratdir. Agar Oʻzbekiston Respublikasining xalqaro shartnomasida Oʻzbekiston Respublikasining ov qilish va ovchilik xoʻjaligi toʻgʻrisidagi qonun hujjatlarida nazarda tutilganidan boshqacha qoidalar belgilangan boʻlsa, xalqaro shartnoma qoidalari qoʻllaniladi.

3. Ov qilish
Tabiiy erkinlik holatida yashayotgan yovvoyi hayvonlarni (ularning yashash faoliyati mahsulotlarini) tutish maqsadida ularni izlash, ularning iziga tushish va ularni taʼqib qilish, tutishga urinish yoki tutish (otish, tutib olish) ov qilishdir. Quyidagilar ov qilishga tenglashtiriladi: gʻilofi yechib qoʻyilgan holatdagi (yigʻilgan tarzdagi) ov quroli va ov qilish qurollarining boshqa turlari yoki ov mahsuloti bilan ov qilish joylari hududida boʻlish; shaxslarning gʻilofi yechib qoʻyilgan holatdagi (yigʻilgan tarzdagi) ov quroli bilan, ov mahsulotining qoʻlga kiritilganligi qonuniyligini tasdiqlovchi hujjatlarsiz (ovchilik guvohnomasisiz, yovvoyi hayvonlarni tutishga doir ruxsatnomasiz, ovchilik yoʻllanmasisiz (yovvoyi hayvonlarni tutish kartochkasisiz) umumiy foydalanishdagi yoʻllarda boʻlishi. Ovchilik xoʻjaliklari qoʻriqlash xodimlarining oʻz lavozim majburiyatlarini bajarayotganda xizmat quroli bilan ovchilik xoʻjaliklari hududida boʻlishi ov qilish hisoblanmaydi.

4. Ovchilik xoʻjaligi
Ovchilik xoʻjaligi hayvonot dunyosini muhofaza qilish va undan oqilona foydalanishga doir biotexnik tadbirlarni oʻtkazish, yovvoyi hayvonlar sonining hisobini hamda tutiladigan yovvoyi hayvonlarning hisobini yuritish, shuningdek yuridik va jismoniy shaxslarga ovchilik xizmatlari koʻrsatish bilan bogʻliq faoliyatni amalga oshirish uchun ov qilish joylari hududida tashkil etiladi.

5. Ovchi
Haqiqiy ovchilik guvohnomasiga ega boʻlgan jismoniy shaxs, shu jumladan Oʻzbekiston Respublikasida vaqtincha turgan va ov qilish sohasida xizmatlar koʻrsatish toʻgʻrisida shartnoma tuzgan chet ellik fuqaro ovchidir. Ovchilik xoʻjaligining qoʻriqlash xodimi oʻz lavozim majburiyatlarini bajarayotganda ovchi hisoblanmaydi.

6. Ov qilish va ovchilik xoʻjaligi sohasidagi davlat siyosatining asosiy yoʻnalishlari
Ov qilish va ovchilik xoʻjaligi sohasidagi davlat siyosatining asosiy yoʻnalishlari quyidagilardan iborat: ovchilik resurslarining va ov qilish joylarining muhofaza qilinishini, ulardan oqilona foydalanilishini, ularning saqlanishini taʼminlash; davlat dasturlarini ishlab chiqish va amalga oshirish; davlat tomonidan normalar belgilash; ovchilik turizmini rivojlantirish; ov qilishni hamda ovchilik xoʻjaliklarini rivojlantirishga investitsiyalar jalb qilish uchun qulay shart-sharoitlar yaratish; ilmiy-tadqiqot faoliyatini rivojlantirish; davlat nazoratini amalga oshirish; xalqaro hamkorlikni rivojlantirish.

7. Davlat ovchilik fondi
Tabiiy erkinlik holatida yashayotgan, shuningdek ov qilish joylariga, shu jumladan ular yetishtirilgan ovchilik xoʻjaligidan tashqariga qoʻyib yuborilgan yovvoyi hayvonlar davlat mulkidir va Davlat ovchilik fondini tashkil etadi. Fermalarda, pitomniklarda, inkubatorlarda, baliqchilik pitomniklarida va hovuz xoʻjaliklarida saqlanayotgan va (yoki) yetishtiriladigan yovvoyi hayvonlar Davlat ovchilik fondiga kirmaydi hamda fermalar, pitomniklar, inkubatorlar, baliqchilik pitomniklari va hovuz xoʻjaliklari qaysi shaxslarga tegishli boʻlsa, oʻsha shaxslarning mulki boʻladi. Yovvoyi hayvonlardan foydalanish huquqi barcha toifadagi yerlar va suv obyektlariga egalik qilish, ulardan foydalanish hamda ularni tasarruf etish huquqidan ajratilgandir.

8. Ovchilik resurslari
Ov qilish maqsadida foydalaniladigan yoki foydalanilishi mumkin boʻlgan yovvoyi hayvonlar, shuningdek yovvoyi hayvonlarning yashash faoliyati mahsulotlari ovchilik resurslari jumlasiga kiradi.

9. Ov qilish joylari
Ov qilish joylari ov qilish uchun foydalaniladigan yoki foydalanilishi mumkin boʻlgan, yovvoyi hayvonlarning yashash muhiti, boʻlish va urchish joylari, ularning koʻchib oʻtish yoʻllari boʻlgan yerlar, suv obyektlari va oʻrmonlardan iborat boʻladi. Ov qilish joylari hududida quyidagilar taqiqlanadi: qishloq xoʻjaligi, meliorativ, oʻrmon xoʻjaligi ishlarini va boshqa ishlarni yovvoyi hayvonlarning nobud boʻlishiga olib keladigan usullarda amalga oshirish; oʻzboshimchalik bilan yovvoyi qushlarning tuxumlarini yigʻish, uyalarini vayron qilish, yovvoyi hayvonlarning uychalarini, inlarini va boshqa uyalarini buzish, bundan yovvoyi hayvonlar sonini tartibga solish bilan bogʻliq hollar mustasno; qishloq xoʻjaligiga moʻljallangan yerlarda hamda boshqa toifadagi yerlarda qurigan dov-daraxtlarni va ularning qoldiqlarini ildizi bilan yoqish; yovvoyi hayvonlarning yashash muhiti, boʻlish va urchish joylarida, shuningdek ularning koʻchib oʻtish yoʻllari boʻlgan joylarda dov-daraxtlarni yoʻq qilib yuborish, qiyoq, qamish va yovvoyi holda oʻsuvchi boshqa oʻsimliklarning chakalakzorlarini yoqish. Quyidagilar ov qilish joylariga kirmaydi: aholi punktlarining yerlari; sogʻlomlashtirish, rekreatsiya va tarixiy-madaniy maqsadga moʻljallangan yerlar; muhofaza etiladigan tabiiy hududlar, agar ularning rejimida ov qilish nazarda tutilmagan boʻlsa; shaharlar atrofidagi yashil zonalar; korxonalarning sanitariya-himoya zonalari; suv olish inshootlarining himoya zonalari; aerodromlar; temir yoʻllarning himoya zonalari; chegara mintaqasi; hosil yigʻishtirib olinguniga qadar qishloq xoʻjaligiga moʻljallangan yerlar; toʻgʻonlar, suv ayirgichlar, koʻpriklar yonidagi, baliqchilik pitomniklari, hovuz xoʻjaliklari va boshqa madaniy baliqchilik xoʻjaliklari chegaralaridagi uchastkalar, agar ushbu obyektlarni muhofaza qilish rejimida ov qilishga doir taqiq nazarda tutilgan boʻlsa.

10. Ovchilik resurslarining va ular yashash muhitining davlat monitoringi
Ovchilik resurslarining va ular yashash muhitining davlat monitoringi ovchilik resurslarining soni hamda populyatsiyasi, ularning yovvoyi hayvonlar turlari boʻyicha oʻzgarishi dinamikasi va ularning yashash muhiti holati ustidan muntazam kuzatuvlar tizimini ifodalaydi. Ovchilik resurslarining va ular yashash muhitining davlat monitoringi Atrof-muhit davlat monitoringining bir qismidir. Ovchilik resurslarining va ular yashash muhitining davlat monitoringi maʼlumotlari ovchilik resurslaridan hamda ularning yashash muhitidan oqilona foydalanishni taʼminlash, ularni saqlab qolish uchun qoʻllaniladi.

11. Ovchilik resurslarini va ov qilish joylarini muhofaza qilish
Ovchilik resurslarini va ov qilish joylarini muhofaza qilish quyidagilar orqali amalga oshiriladi: biologik xilma-xillikni saqlash hamda yovvoyi hayvonlarning barqaror yashashini taʼminlash; yovvoyi hayvonlardan oqilona foydalanish va ularni takror koʻpaytirish uchun shart-sharoitlar yaratish; gʻayriqonuniy ov qilishga (brakonyerlikka) qarshi kurashish; yovvoyi hayvonlarning yashash muhiti, boʻlish va urchish joylarini, ularning koʻchib oʻtish yoʻllarini muhofaza qilish; ov qilish muddatlariga rioya etilishi va tutiladigan yovvoyi hayvonlarning soni ustidan nazorat qilish; ov qilish joylari hududida yongʻinga qarshi choralar koʻrish; ov qilish joylari hududida yerlarni haydash va dov-daraxtlarni kundakov qilishning oldini olish; suv obyektlarini suv havzalarining gidrologik va gidrogeologik rejimi buzilishiga sabab boʻlishi mumkin boʻlgan nomaqbul hodisalardan muhofaza qilish.

12. Yovvoyi hayvonlarning sonini va tutiladigan yovvoyi hayvonlarni hisobga olish
Yovvoyi hayvonlarning sonini hisobga olish maydon birligiga nisbatan yovvoyi hayvonlar sonini aniqlash maqsadida amalga oshiriladi. Yovvoyi hayvonlarning sonini hisobga olish yagona uslubiyotlar boʻyicha oʻtkaziladi hamda ov qilishni rejalashtirish va ovchilik xoʻjaligini yuritish uchun asos boʻladi. Ovchilik xoʻjaliklari hududida yovvoyi hayvonlarning sonini hisobga olishni ovchilik xoʻjaliklari, shuningdek korxonalar, muassasalar va tashkilotlar oʻzlariga biriktirilgan ov qilish joylari hududlarida, tabiiy suv havzalarida, baliqchilik pitomniklarida va hovuz xoʻjaliklarida amalga oshiradi. Tutiladigan yovvoyi hayvonlarni hisobga olish tutilgan yovvoyi hayvonlarning turlari boʻyicha sonini aniqlash uchun amalga oshiriladi hamda ov qilish joylarining mahsuldorligini va yovvoyi hayvonlar turlarining zaxiralarini aniqlash, kelgusida yovvoyi hayvonlarni oʻzining yashash muhitidan ajratib olishni rejalashtirish uchun asos boʻladi. Tutiladigan yovvoyi hayvonlarni hisobga olishni ovchilik xoʻjaliklari, shuningdek korxonalar, muassasalar va tashkilotlar oʻzlariga biriktirilgan ov qilish joylarining hududlarida, tabiiy suv havzalarida, baliqchilik pitomniklarida va hovuz xoʻjaliklarida tutilgan yovvoyi hayvonlarni ovchilik xoʻjaliklarining maxsus daftarlarida, shuningdek ovchilik yoʻllanmalaridagi (yovvoyi hayvonlarni tutish kartochkalaridagi) belgilar boʻyicha roʻyxatdan oʻtkazish orqali amalga oshiradi.

13. Yovvoyi hayvonlarni takror koʻpaytirish
Yovvoyi hayvonlarni takror koʻpaytirish yovvoyi hayvonlarni sunʼiy ravishda mahsuldorroq holatda saqlab turish, yovvoyi hayvonlarning yashash muhiti, boʻlish va urchish joylarini, ularning koʻchib oʻtish yoʻllarini muhofaza qilish boʻyicha tadbirlar oʻtkazish, shuningdek hayvonlar suv ichadigan joylarni barpo etish yoki ilgari mavjud boʻlganlarini tiklash, ihota va ozuqa ekinlarini ekish, yovvoyi hayvonlarni oziqlantirish orqali amalga oshiriladi.

14. Yovvoyi hayvonlarning sonini tartibga solish
Yovvoyi hayvonlarning sonini tartibga solish yovvoyi hayvonlarning soni darajasini va populyatsiyasi tuzilmasini maqbul holatda saqlab turish maqsadida amalga oshiriladi. Yovvoyi hayvonlarning sonini tartibga solish yovvoyi hayvonlarni tutish (otish, tutib olish), shuningdek yovvoyi hayvonlarning sonini koʻpaytirishga, yovvoyi hayvonlar oʻrtasida yuqumli kasalliklar tarqalishiga qarshi kurashga qaratilgan tadbirlarni oʻtkazish orqali amalga oshiriladi. Yovvoyi hayvonlarning sonini tartibga solish yovvoyi hayvonlarning boshqa turlariga zarar yetkazilishini istisno etadigan, shuningdek yovvoyi hayvonlarning yashash muhiti, boʻlish va urchish joylari, ularning koʻchib oʻtish yoʻllari muhofaza qilinishini taʼminlaydigan usullar bilan amalga oshirilishi kerak. Soni tartibga solinishi lozim boʻlgan yovvoyi hayvonlarning turlari hamda yovvoyi hayvonlarning sonini tartibga solish boʻyicha tadbirlarni oʻtkazish usullari Oʻzbekiston Respublikasi Fanlar akademiyasi bilan, yovvoyi hayvonlar oʻrtasida yuqumli kasalliklar belgilari aniqlangan taqdirda — Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi bilan kelishuvga binoan Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan belgilanadi.

15. Yovvoyi hayvonlarni tutishga doir kvota
Yovvoyi hayvonlarni tutishga doir har yilgi kvota yovvoyi hayvonlarning koʻp miqdorda tutiladigan turlariga, shuningdek yovvoyi hayvonlarning kamyob va oz sonli turlariga nisbatan belgilanadi. Yovvoyi hayvonlarni tutishga doir kvota yovvoyi hayvonlar sonini hisobga olish hamda tutiladigan yovvoyi hayvonlarni hisobga olish maʼlumotlari asosida belgilanadi. Yovvoyi hayvonlarning koʻp boʻlmagan miqdorda tutiladigan ommaviy turlariga nisbatan kvotalar belgilanmaydi. Kelgusi yil uchun yovvoyi hayvonlarni tutishga doir talabnomalar jismoniy va yuridik shaxslar tomonidan joriy yilning 1-noyabridan 15-noyabriga qadar (qoʻshimcha kvota uchun 1-apreldan 15-aprelga qadar) Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligiga topshiriladi. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi yovvoyi hayvonlarni tutishga doir kvota loyihasini talabnomalar asosida tayyorlaydi va 25-noyabrga qadar (qoʻshimcha kvota uchun 25-aprelga qadar) Oʻzbekiston Respublikasi Fanlar akademiyasiga yuboradi. Oʻzbekiston Respublikasi Fanlar akademiyasi yovvoyi hayvonlarni tutishga doir kvota loyihasi boʻyicha xulosani 5-dekabrga qadar (qoʻshimcha kvota uchun 5-mayga qadar) Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligiga taqdim etadi. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi 10-dekabrga qadar (qoʻshimcha kvota uchun 10-mayga qadar) boʻlgan muddatda Oʻzbekiston Respublikasi Fanlar akademiyasining xulosasi asosida yovvoyi hayvonlarni tutishga doir kvotalarni tasdiqlaydi, kvotani taqsimlash toʻgʻrisida qaror qabul qiladi hamda uni Qoraqalpogʻiston Respublikasi Ekologiya, atrof-muhitni muhofaza qilish va iqlim oʻzgarishi vazirligiga, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining viloyatlar va Toshkent shahar boshqarmalariga (bundan buyon matnda ekologiya, atrof-muhitni muhofaza qilish va iqlim oʻzgarishi hududiy organlari deb yuritiladi) yuboradi. Yovvoyi hayvonlarni tutishga doir tasdiqlangan kvotalarga muvofiq ekologiya, atrof-muhitni muhofaza qilish va iqlim oʻzgarishi hududiy organlari 20-dekabrga qadar (qoʻshimcha kvota uchun 20-mayga qadar) kvotalarni berilgan talabnomalarga muvofiq taqsimlaydi hamda hayvonot dunyosidan foydalanishga doir ruxsatnomalarni beradi. Yovvoyi hayvonlarni tutishga doir har yilgi kvota hamda qoʻshimcha kvota Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining rasmiy veb-saytida eʼlon qilinadi.

16. Yovvoyi hayvonlarni tutish uchun haq toʻlash
Oʻzbekiston Respublikasi hududida yovvoyi hayvonlarni ov qilish haq toʻlash asosida amalga oshiriladi. Toʻlovlar yovvoyi hayvonlarni tutishga doir ruxsatnomada koʻrsatilgan har bir yovvoyi hayvon uchun kiritiladi. Toʻlovlar mazkur ruxsatnomalar berilayotganda kiritiladi. Yovvoyi hayvonlarning tutish normalari belgilanmagan turlari, ovda boʻlish kunlarining sonidan qatʼi nazar, toʻlovga muvofiq miqdorda tutiladi. Yovvoyi hayvonlarni tutish uchun toʻlovlar miqdorlari ushbu Qonunga 1-ilovaga muvofiq belgilanadi.

17. Ovchining huquq va majburiyatlari
Ovchi: yovvoyi hayvonlarning ruxsat etilgan turlarini ov qilishni belgilangan joylarda va belgilangan muddatlarda amalga oshirish; qoʻlga kiritilgan ov mahsulotini oʻz ixtiyoriga koʻra tasarruf etish; ov qilish, atrof-muhitni va tabiiy resurslarni muhofaza qilish qoidalariga rioya etilishi ustidan davlat nazoratini amalga oshiruvchi organlarning mansabdor shaxslaridan oʻz shaxsini tasdiqlovchi hujjatlar koʻrsatilishini talab qilish huquqiga ega. Ovchi: ov qilishni amalga oshirish chogʻida shaxsini tasdiqlovchi hujjatni, ovchilik guvohnomasini, ov qurolini saqlash va olib yurishga doir ruxsatnomani, yovvoyi hayvonlarni tutishga doir ruxsatnomani, ovchilik yoʻllanmasini (yovvoyi hayvonlarni tutish kartochkasini) yonida olib yurishi; ovchilik xoʻjaligining va ov qilishga ruxsat etiladigan hududning chegaralarini aniq bilishi; ov qilishga ruxsat etiladigan hududdan tashqarida ov qilishni amalga oshirmasligi; yovvoyi hayvonlarni tutish normalariga va ov qilish muddatlariga rioya etishi, ov qilishni yovvoyi hayvonlarni tutishga doir ruxsatnomada koʻrsatilgan joylarda amalga oshirishi; ov qilishni boshlash oldidan ovchilik yoʻllanmasida (yovvoyi hayvonlarni tutish kartochkasida) ov qilish boshlangan sana toʻgʻrisidagi ustunni toʻldirishi; ov qilish tugagach, ovchilik xoʻjaligidan yoki ov qilish joylaridan chiqib ketishdan oldin yovvoyi hayvonlarni tutishga doir ruxsatnomada tutilgan yovvoyi hayvonlar haqida belgilar qoʻyishi; ov qilish tugagach, ovchilik yoʻllanmasini (yovvoyi hayvonlarni tutish kartochkasini) ov natijalari toʻgʻrisida belgi qoʻyilgan holda, oʻn kundan kechiktirmay qaytarishi; yongʻin xavfsizligi talablariga rioya etishi; maishiy chiqindilarni toʻxtash joyidan yigʻishtirib olishi va maishiy chiqindilarni toʻplash joylariga olib chiqishi; ov qilish, atrof-muhitni va tabiiy resurslarni muhofaza qilish qoidalariga rioya etilishi ustidan davlat nazoratini amalga oshiruvchi organlar mansabdor shaxslarining talabiga binoan tushuntirishlar berishi, ashyolarni, ov qurolini va transport vositalarini, qoʻlga kiritilgan ov mahsulotini, shaxsini tasdiqlovchi hujjatlarni, ovchilik guvohnomasini, ov qurolini saqlash va olib yurishga doir ruxsatnomani, yovvoyi hayvonlarni tutishga doir ruxsatnomani, ovchilik yoʻllanmasini (yovvoyi hayvonlarni tutish kartochkasini) koʻzdan kechirish uchun taqdim etishi; halqalari, mikrochiplari, yorliqchalari, tamgʻalari boʻlgan yovvoyi hayvonlar tutilganda hududida ov qilish amalga oshirilgan ovchilik xoʻjaligiga yoki ekologiya, atrof-muhitni muhofaza qilish va iqlim oʻzgarishi hududiy organiga ular toʻgʻrisida axborot taqdim etishi; lavhalar, eʼlonlar, oxurlar, yoyib qoʻyilgan qoʻshimcha ozuqalar, sunʼiy uyalarga va boshqa biotexnik qurilmalarga shikast yetkazmasligi, shuningdek ushbu Qonun 9-moddasining ikkinchi qismida nazarda tutilgan boshqa harakatlarni sodir etmasligi; ov qilishning xavfsizlik qoidalarini bilishi va ularga rioya etishi shart.

18. Ovchilik xoʻjaliklarining huquqlari
Ovchilik xoʻjaliklari: jismoniy shaxslarga yovvoyi hayvonlarni tutishga doir olingan kvotalar doirasida ovchilik yoʻllanmalarini (yovvoyi hayvonlarni tutish kartochkalarini) berish; yuridik va jismoniy shaxslar bilan yovvoyi hayvonlarni tutishga doir olingan kvotalar doirasida yovvoyi hayvonlarni tutish uchun shartnomalar tuzish; yovvoyi hayvonlarni tutishga doir ruxsatnomaga muvofiq ov qilishni amalga oshirishda qoʻlga kiritilgan ov mahsulotini qayta ishlash; ov mahsulotini tutishning yoki qoʻlga kiritishning qonuniyligini tasdiqlovchi hujjatlar, mahsulotga doir sifat sertifikati mavjud boʻlgan taqdirda, mahalliy ijro etuvchi hokimiyat organlari tomonidan maxsus ajratilgan joylarda ov mahsulotini realizatsiya qilish; yovvoyi hayvonlarni tabiatga moslashtirish yoki ulardan boshqa maqsadda foydalanish uchun koʻpaytirish; fermalarda, pitomniklarda, inkubatorlarda, hovuz xoʻjaliklarida va boshqa xoʻjaliklarda saqlanayotgan hamda yetishtirilgan yovvoyi hayvonlardan foydalanish; gʻayriqonuniy ov qilishga (brakonyerlikka) qarshi kurashish boʻyicha tadbirlarda ishtirok etish, shu jumladan ov qilish, atrof-muhitni va tabiiy resurslarni muhofaza qilish qoidalariga rioya etilishi ustidan davlat nazoratini amalga oshiruvchi organlar bilan birgalikda ishtirok etish; ov qilish va ovchilik xoʻjaligi toʻgʻrisidagi qonun hujjatlarini buzuvchilarga nisbatan dalolatnomalar tuzish, ularni ekologiya, atrof-muhitni muhofaza qilish va iqlim oʻzgarishi hududiy organlariga topshirish; ekologiya, atrof-muhitni muhofaza qilish va iqlim oʻzgarishi hududiy organlariga ov qilishni tashkil etish hamda amalga oshirish, shuningdek ovchilik xoʻjaliklarini yuritish masalalari yuzasidan takliflar taqdim etish huquqiga ega.

19. Ovchilik xoʻjaliklarining majburiyatlari
Ovchilik xoʻjaliklari: ov qilish va ovchilik xoʻjaligi toʻgʻrisidagi qonun hujjatlari talablariga rioya etishi; yovvoyi hayvonlarni va ov qilish joylarini muhofaza qilishi; hayvonot dunyosini muhofaza qilish va undan oqilona foydalanish boʻyicha biotexnik tadbirlar oʻtkazishi; yovvoyi hayvonlar sonining hisobini yuritishi; tutiladigan yovvoyi hayvonlarning hisobini yuritishi; yovvoyi hayvonlarning takror koʻpaytirilishini taʼminlashi; yovvoyi hayvonlar sonini tartibga solish boʻyicha yovvoyi hayvonlar ayrim turlarining sonini ularning yashash joylari doirasida saqlab turishga, koʻpaytirishga yoki kamaytirishga qaratilgan tadbirlarni oʻtkazishi; ovchilik xoʻjaligi hududida chegara ustunlari, eʼlonlar va koʻrsatkichlar, ovchilik xoʻjaligi toʻgʻrisidagi toʻliq axborotni oʻz ichiga olgan xarita-sxema oʻrnatilishini taʼminlashi; yongʻin xavfsizligi talablariga rioya etishi; yovvoyi hayvonlarning egasiz tanalarini, ularning qismlarini va ichki aʼzolari koʻmilishini tashkil etishi, ovchilarni bunday chiqindilar bilan bogʻliq ishlarni amalga oshirishning belgilangan tartibi toʻgʻrisida xabardor qilishi; ov qilish ustidan nazoratni amalga oshirishi — ovchilarda zarur hujjatlar mavjudligini va ular tomonidan ushbu Qonunning 5-bobida nazarda tutilgan talablarga rioya etilishini tekshirishi; ovchilik yoʻllanmalari blankalarini (yovvoyi hayvonlarni tutish kartochkalarini) hisobga olish, saqlash, toʻldirish va ulardan foydalanish qoidalariga rioya etishi; har yili ekologiya, atrof-muhitni muhofaza qilish va iqlim oʻzgarishi hududiy organlariga ovchilik xoʻjaligini yuritish bilan bogʻliq axborotni taqdim etishi; ovchilik xoʻjaligini yuritish jarayonida atrof-muhitga yetkazilgan zararning oʻrnini qoplashi; oʻz zimmasiga olingan shartnoma majburiyatlarini bajarishi; yovvoyi hayvonlarni oʻzboshimchalik bilan chatishtirishga, koʻchirishga yoki iqlimga moslashtirishga yoʻl qoʻymasligi; ovchilik xoʻjaliklarida itlarning tumshuqbogʻlarsiz, bogʻlovsiz yoki oʻralgan maydonchadan tashqarida saqlanishiga yoʻl qoʻymasligi, bundan itlar bilan ov qilish yoki itlarni ovga oʻrgatish mustasno; ekologiya, atrof-muhitni muhofaza qilish va iqlim oʻzgarishi organlarining mansabdor shaxslarini ov qilish joylarining, yovvoyi hayvonlar hamda qayta ishlangan ov mahsuloti saqlanadigan, realizatsiya qilinadigan obyektlarning holatini oʻrganish uchun moneliksiz kiritishi shart.

20. Ov qilish turlari
Ov qilish turlari jumlasiga quyidagilar kiradi: sport va havaskorlik maqsadida ov qilish; sanoat maqsadida ov qilish; oʻlja olish maqsadida ov qilish; yovvoyi hayvonlarni yarim erkin sharoitlarda yoki sunʼiy yaratilgan yashash muhitida saqlash va koʻpaytirish maqsadida ov qilish; ilmiy, tibbiy va nazorat ishlarini amalga oshirish uchun ov qilish; yovvoyi hayvonlarning sonini tartibga solish maqsadida ov qilish. Sport va havaskorlik maqsadida ov qilish jismoniy shaxslar tomonidan ov mahsulotini shaxsiy isteʼmol qilish maqsadida amalga oshiriladi. Sanoat maqsadida ov qilish ov mahsulotini tijorat maqsadida realizatsiya qilish uchun amalga oshiriladi. Oʻlja olish maqsadida ov qilish muayyan belgilariga koʻra baholanadigan ov oʻljalarini (moʻynalar, shoxlar, patlar, terilar, bosh suyaklarini, qoziqtishlarni, boshqa hayotiy organlarni) olish maqsadida amalga oshiriladi. Yovvoyi hayvonlarni yarim erkin sharoitlarda yoki sunʼiy yaratilgan yashash muhitida saqlash va koʻpaytirish maqsadida ov qilishga, basharti yovvoyi hayvonlarga yopiq makonda yashaydigan sharoitlar yaratilsa, yoʻl qoʻyiladi. Ilmiy, tibbiy va nazorat ishlarini amalga oshirish uchun ov qilish yovvoyi hayvonlarni oʻrganish hamda saqlab qolish, shuningdek ular kasallanganda, nobud boʻlish, oʻlat xavfi boʻlgan hollarda va boshqa sabablar tufayli yovvoyi hayvonlarga yordam koʻrsatilishini tashkil etish maqsadida amalga oshiriladi. Yovvoyi hayvonlarning sonini tartibga solish maqsadida ov qilish yovvoyi hayvonlarning soni darajasini va populyatsiyasi tuzilmasini maqbul holatda saqlab turish, shuningdek oʻta xavfli infeksiyalar tarqatuvchilari boʻlgan hayvonlarga qarshi kurashish uchun amalga oshiriladi.

21. Ov qilish qurollari va usullari
Ov qilish: ov qurolidan; ovchi zotiga mansub itlardan, boshqa ovga oʻrgatilgan hayvonlar va qushlardan (ovchilik guvohnomasida tegishli qayd mavjud boʻlgan taqdirda); yovvoyi hayvonlarni tirik holda tutib olish uchun toʻrlar va tuzoqlardan (yovvoyi hayvonlarni tutishga doir ruxsatnomada tegishli belgi mavjud boʻlgan taqdirda); baliq ovlash qurollaridan; minoralardan foydalangan holda amalga oshirilishi mumkin. Qarmoqlar, ikki tomonlama mahkamlanadigan oʻntadan koʻp boʻlmagan ilgakli vositalar (peremetlar), katak oʻlchami ruxsat etilgan hajmdagi toʻrlar baliq ovlash qurollaridir. Ov qilish amalga oshiriladigan ov qurollaridan foydalanilgan holdagi usullar va harakatlar majmui ov qilish usullaridir. Yovvoyi hayvonlarni tutishda ov qurollarining quyidagi turlaridan foydalanish taqiqlanadi: oʻziotar qurollardan; kamonlar, arbaletlar va nayzalardan, bundan ov qurollaridan yovvoyi hayvonlarni immobilizatsiya qilish (qimirlamaydigan qilib qoʻyish) hamda tamgʻa qoʻyish bilan bogʻliq ilmiy, tibbiy va nazorat ishlarini amalga oshirish uchun foydalanish mustasno; sirtmoqlardan; ilgaklardan va toʻrlardan, bundan ushbu moddaning ikkinchi qismida nazarda tutilgan baliq ovlash qurollari mustasno; tuyoqli yovvoyi hayvonlar uchun qopqonlardan. Yovvoyi hayvonlarni tutishda ov qilishning quyidagi usullaridan foydalanish taqiqlanadi: ov uchun chuqurlar qazib qoʻyish; portlovchi, kimyoviy moddalarni va biologik preparatlarni qoʻllash; elektr tokini qoʻllash; dov-daraxtlarni yoqish; tovushsiz otish moslamalarini qoʻllash; yovvoyi hayvonlarni jalb etish uchun ovoz chiqaruvchi apparatlarni qoʻllash; suvdan kechib oʻtish joylarida, yongʻinlardan, toshqinlardan va boshqa tabiiy ofatlardan qochayotgan yovvoyi hayvonlarni ovlash; yovvoyi hayvonlarni muzga, qalin qorga, suvga yoki ular uchun xos boʻlmagan oʻzga yashash muhitiga haydab kiritish; sutkaning qorongʻi vaqtida yoritish anjomlari bilan (bundan toʻngʻiz, boʻrsiq, jayra ovlash mustasno) transport vositalarini, shu jumladan yer ustida harakatlanadigan, havoda parvoz qiladigan vositalarni va kichik oʻlchamli kemalarni qoʻllash.

22. Ov qilishning xavfsizlik qoidalari
Ovchi oʻziga tegishli ov qurolining tuzilishini, ushbu quroldan foydalanishda qismlarining bajaradigan vazifasini va oʻzaro taʼsirini, ishlatiladigan oʻq-dorilarning texnik hamda ballistik koʻrsatkichlarini, shuningdek ov qurolini va uning oʻq-dorilarini saqlash, olib yurish, tashish va qoʻllash qoidalarini bilishi shart. Quyidagilar taqiqlanadi: texnik jihatdan nosoz boʻlgan ov qurolini va uning oʻq-dorilarini, shu jumladan metalli qismida koʻzga koʻrinadigan zang alomatlari paydo boʻlgan patronlarini qoʻllash; “Qurol toʻgʻrisida”gi Oʻzbekiston Respublikasi Qonuniga muvofiq muomalada boʻlishi cheklangan qurolni va uning oʻq-dorilarini qoʻllash; oʻqlangan ov quroli bilan transport vositasiga chiqish va undan tushish; yigʻilgan ov qurolini transport vositalaridan, shu jumladan yer ustida harakatlanadigan, havoda parvoz qiladigan vositalardan, kichik oʻlchamli kemalardan, aravalardan, chanalardan yoki boshqa transport vositasidan stvolining ogʻzini oʻziga qaratgan holda olish; shovqinga, shitirlashga, aniq koʻrinmayotgan nishonga qarata, tuman paytida, kuchli qor yogʻayotganida, sutkaning qorongʻi vaqtida, quyoshga qarata va yaxshi koʻrinmaydigan boshqa sharoitlarda, shuningdek koʻrinish cheklangan sharoitlarda 2,5 metrdan (yer yoki suv yuzasidan) pastlikda uchayotgan qushga qarata oʻq uzish; aholi punktlariga bir kilometrdan yaqin masofada, avtobus qatnaydigan avtomobil yoʻllariga uch yuz metrdan yaqin masofada oʻqlangan ov quroli bilan boʻlish; ov qurolini, shu jumladan oʻqlanmagan ov qurolini odamga oʻqtalish, odamlarga, uy hayvonlariga, transport vositalariga qarata oʻq uzish; aholi punktlariga bir kilometrdan kam masofadan silliq stvolli ov qurolidan va ikki kilometrdan kam masofadan soyli stvolli ov qurolidan oʻq uzish; zaruratsiz oʻq uzish, tashqi tepkili qurolning tepkisini koʻtarish yoki ichki tepkili qurolni saqlagichdan chiqarish; kichik oʻlchamli kemadan undagi eshkakchilar yoki boshqa ovchilar uzra oʻq uzish; yaralangan yovvoyi hayvonni ov qurolining qoʻndogʻi bilan urib oʻldirish; hosil yigʻim-terimi jarayonida qishloq xoʻjaligi ekinlari maydonlarida ov qilishni amalga oshirish; alkogolli ichimlik, giyohvandlik moddasi taʼsiridagi yoki oʻzgacha tarzdagi mastlik holatida ov qilishni amalga oshirish.

23. Ov qilish mavsumi va muddatlari
Ov qilish mavsumi yilning yovvoyi hayvonlarni ov qilish ruxsat etilgan davridir. Ov qilish muddati yilning maʼlum davri boʻlib, bu davr mobaynida muayyan turdagi yovvoyi hayvonlarni ovlash amalga oshirilishi mumkin. Oʻzbekiston Respublikasida ov qilish muddatlari ushbu Qonunga 2-ilovaga muvofiq belgilanadi. Ov qilish mavsumida haftaning ikki kuni — seshanba, chorshanba — Oʻzbekiston Respublikasining butun hududida qushlarni ov qilish uchun yopiqdir. Bundan Oʻzbekiston Respublikasi Fanlar akademiyasining xulosasini inobatga olgan holda Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan beriladigan ruxsatnomalar asosida ilmiy, tibbiy va nazorat ishlarini amalga oshirish uchun qushlarni tutish hollari mustasno. Sinovdan oʻtkaziladigan har bitta itga toʻgʻri keladigan uch bosh qushni otgan holda ovchi itlarning baliqchi qushlarga doir dala sinovlarini — 15-martdan 1-mayga qadar va bedanaga doir dala sinovlarini — 1-apreldan 15-mayga qadar oʻtkazishga ruxsat beriladi. Sinovlarni oʻtkazish joylari hamda tartibi ekologiya, atrof-muhitni muhofaza qilish va iqlim oʻzgarishi hududiy organlari bilan kelishuvga koʻra ovchilik xoʻjaliklari tomonidan aniqlanadi.

24. Ov mahsuloti
Quyidagilar ov mahsulotidir: yovvoyi hayvonlar — quruqlikda, suvda, atmosferada va tuproqda yashovchi, xonakilashtirilmagan umurtqasizlar, baliqlar, ham suvda, ham quruqlikda yashovchi hayvonlar, sudralib yuruvchilar, qushlar, sutemizuvchilar; yovvoyi hayvonlarning yashash faoliyati mahsulotlari — yovvoyi hayvonlarning yashash faoliyati natijasida hosil boʻlgan asal, yogʻ, goʻsht, sut, tuxum, mum, uvildiriq, zahar, safro, moʻyna, shoxlar, patlar, terilar va boshqa mahsulotlar. Yovvoyi hayvonlarni tutishga doir ruxsatnomaga muvofiq qoʻlga kiritilgan ov mahsuloti berilgan ruxsatnomaning haqi toʻlanganidan keyin ovchining mulki boʻladi. Ov mahsulotini Oʻzbekiston Respublikasi hududiga olib kirish, Oʻzbekiston Respublikasidan tashqariga olib chiqish Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan beriladigan ruxsatnoma asosida amalga oshiriladi. Ov mahsulotining tutilganligi yoki qoʻlga kiritilganligi qonuniyligini tasdiqlovchi hujjatlarsiz mazkur mahsulotni olib kirish, olib chiqish, tashish va joʻnatish taqiqlanadi.

25. Ovchilik xoʻjaligiga va insonning xoʻjalik faoliyatiga zarar yetkazuvchi yovvoyi hayvonlarni otish (tutib olish)
Ovchilik xoʻjaligi hududida muayyan vaqt oraligʻida uyalarni buzadigan, yosh yovvoyi hayvonlarni qirib tashlaydigan, boshqa yovvoyi hayvonlarga moʻljallangan ozuqani yeb qoʻyadigan, qishloq xoʻjaligi ekinlariga zarar yetkazadigan, shuningdek hayvonlar va inson uchun xavfli kasalliklarni tarqatuvchilar boʻlgan sutemizuvchilar, qushlar yoki yovvoyi hayvonlarning boshqa turlari ovchilik xoʻjaligiga va insonning xoʻjalik faoliyatiga zarar yetkazuvchi yovvoyi hayvonlar deb eʼtirof etilishi mumkin. Ovchilik xoʻjaligiga va insonning xoʻjalik faoliyatiga zarar yetkazuvchi deb eʼtirof etilishi mumkin boʻlgan yovvoyi hayvonlarning turlari ovchilik xoʻjaliklarining talabnomalariga koʻra Oʻzbekiston Respublikasi Fanlar akademiyasi bilan kelishilgan holda Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan tasdiqlanadi. Ovchilik xoʻjaligiga va insonning xoʻjalik faoliyatiga zarar yetkazuvchi yovvoyi hayvonlarni otish (tutib olish) ovchilik xoʻjaligining yovvoyi hayvonlarni hamda ov qilish joylarini muhofaza qilish, yovvoyi hayvonlar sonini tartibga solish bilan bogʻliq majburiyatlarni bajaradigan xodimlari tomonidan amalga oshiriladi. Ovchilik xoʻjaligiga va insonning xoʻjalik faoliyatiga zarar yetkazuvchi yovvoyi hayvonlarni otish (tutib olish) uchun zararli hamda quturgan hayvonlarni yoʻq qilish boʻyicha brigadalardan ovchilar jalb etilishi mumkin. Ovchilik xoʻjaligiga va insonning xoʻjalik faoliyatiga zarar yetkazuvchi deb eʼtirof etilgan tutib olingan yovvoyi hayvonlar hisobga olinishi lozim. Tutib olingan hayvonlar toʻgʻrisidagi (turlari, soni, tutib olingan joyi va muddati boʻyicha) axborot ekologiya, atrof-muhitni muhofaza qilish va iqlim oʻzgarishi hududiy organlariga kalendar yil tugaganidan keyin oʻn besh kun ichida taqdim etiladi.

26. Chet ellik fuqarolar uchun ovni tashkil etish
Ushbu Qonunga muvofiq ov qilish huquqiga ega boʻlgan chet ellik fuqarolar uchun ovni tashkil etish chet ellik fuqarolar va turistik faoliyatni amalga oshirish huquqi uchun litsenziyaga ega boʻlgan yuridik shaxs hamda ovchilik xoʻjaligi oʻrtasida tuzilgan shartnoma asosida amalga oshiriladi. Shartnomada ov qilishni amalga oshirish shartlari, koʻrsatilgan xizmatlar va tutilgan ov mahsuloti uchun haq toʻlash miqdori belgilanadi.

27. Gʻayriqonuniy ov qilish (brakonyerlik)
Quyidagi harakatlar gʻayriqonuniy ov qilish (brakonyerlik) deb eʼtirof etiladi: ov qilish joylari boʻlmagan joylarda, shuningdek muhofaza qilinadigan tabiiy hududlarda ov qilish, bundan muhofaza qilish va foydalanish rejimiga muvofiq hududida cheklangan tarzda ov qilishga ruxsat etilgan joylarda ov qilishni amalga oshirish hollari mustasno; ov qurollarining taqiqlangan turlaridan va ov qilishning taqiqlangan usullaridan foydalangan holda ov qilish; taqiqlangan joylarda, ov qilish taqiqlangan mavsumlarda va muddatlarda ov qilish hamda yovvoyi hayvonlarning taqiqlangan turlarini ovlash; ovchilik guvohnomasisiz, ov qurolini saqlash va olib yurishga doir ruxsatnomasiz, yovvoyi hayvonlarni tutishga doir ruxsatnomasiz hamda ovchilik yoʻllanmasisiz (yovvoyi hayvonlarni tutish kartochkasisiz) ov qilish (bundan tabiiy suv oqimlarida, shuningdek kanallarda va kollektor-drenaj tarmoqlarida umumiy foydalanish tartibida jismoniy shaxslar tomonidan baliq tutish mustasno); yovvoyi hayvonlarni tutishga doir ruxsatnomada koʻrsatilgan yovvoyi hayvonlarni tutib olish yoki otish normalarini oshirib yuborish; ekologiya, atrof-muhitni muhofaza qilish va iqlim oʻzgarishi hududiy organlarining maxsus ruxsatnomasisiz yovvoyi hayvonlarning yashash faoliyati mahsulotlarini yigʻish, qushlarning makonlariga borish, yovvoyi qushlarning uyalarini, yovvoyi hayvonlarning uychalarini, inlarini hamda boshqa uyalarini oʻzga joyga koʻchirish va vayron qilish, shuningdek yovvoyi hayvonlarning urchishiga toʻsqinlik qiladigan boshqa harakatlar. Gʻayriqonuniy ov qilish (brakonyerlik) natijasida qoʻlga kiritilgan ov mahsuloti olib qoʻyilishi lozim. Bunda ovchilik resurslariga yetkazilgan zarar undiriladi.

28. Ovchilik guvohnomasi
Ovchilik guvohnomasi muomalaga layoqatli, oʻn sakkiz yoshga toʻlgan, ovchilik minimumi boʻyicha sinov imtihonini topshirgan jismoniy shaxslarga ovchilar jamoat birlashmalari tomonidan beriladi. Ovchilik guvohnomasida toʻlangan aʼzolik badallari va davlat boji haqidagi maʼlumotlar, shuningdek ov quroli hamda uning oʻq-dorilari roʻyxatdan oʻtkazilganligi toʻgʻrisidagi maʼlumotlar boʻlishi kerak. Ovchilik guvohnomasi tegishli davr uchun aʼzolik badallari toʻlanganligi haqidagi belgi mavjud boʻlgan taqdirda haqiqiy deb topiladi.

29. Yovvoyi hayvonlarni tutishga doir ruxsatnoma
Yovvoyi hayvonlarni tutishga doir ruxsatnoma ekologiya, atrof-muhitni muhofaza qilish va iqlim oʻzgarishi hududiy organlari tomonidan yovvoyi hayvonlarni tutishga doir tasdiqlangan kvotalarga muvofiq, ruxsatnoma berilganligi uchun toʻlov kiritilganidan keyin beriladi. Yovvoyi hayvonlarni tutishga doir ruxsatnomada quyidagilar koʻrsatiladi: jismoniy shaxsning familiyasi, ismi va otasining ismi yoki yuridik shaxsning nomi; ov qurolini saqlash va olib yurishga doir ruxsatnomaning raqami (jismoniy shaxslar uchun); ovchilik guvohnomasining raqami (jismoniy shaxslar uchun); ov qilish turi; ov qilishga ruxsat etiladigan hudud; yovvoyi hayvon turining nomi; tutish uchun ruxsat etilgan yovvoyi hayvonlarning soni; ov qilish muddati; yovvoyi hayvonlarni tutish joyi (jismoniy shaxslar uchun); ruxsatnoma berish asosi. Yovvoyi hayvonlarni tutishga doir ruxsatnoma uning amal qilish muddati tugagach (oʻn kun ichida), ruxsatnomani bergan ekologiya, atrof-muhitni muhofaza qilish va iqlim oʻzgarishi hududiy organiga tutilgan yovvoyi hayvonlar haqidagi hisobot bilan birga qaytariladi.

30. Kamyob va yoʻqolib borayotgan yovvoyi hayvonlar turlarini tabiiy yashash muhitidan ajratib olishning alohida tartibi
Oʻzbekiston Respublikasining Qizil kitobiga kiritilgan kamyob va yoʻqolib borayotgan yovvoyi hayvonlar turlarini tabiiy yashash muhitidan ajratib olishga ushbu Qonun qoidalariga muvofiq alohida tartibda, Oʻzbekiston Respublikasi Fanlar akademiyasining xulosasi inobatga olingan holda hamda Oʻzbekiston Respublikasi Vazirlar Mahkamasining qarori asosida Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan beriladigan ruxsatnoma boʻyicha yoʻl qoʻyilishi mumkin. Oʻzbekiston Respublikasining Qizil kitobiga kiritilgan yovvoyi hayvonlarni tabiiy muhitdan ajratib olishga doir ruxsatnomada quyidagilar koʻrsatiladi: jismoniy shaxsning familiyasi, ismi va otasining ismi yoki yuridik shaxsning nomi; yovvoyi hayvonlarni tutish maqsadi; ovchilik guvohnomasining raqami (jismoniy shaxslar uchun); ov qilishga ruxsat etiladigan hudud; yovvoyi hayvon turining nomi; tabiiy muhitdan ajratib olish ruxsat etiladigan yovvoyi hayvonlarning soni; ov qilish muddati; ruxsatnoma berish asosi. Oʻzbekiston Respublikasining Qizil kitobiga kiritilgan yovvoyi hayvonlarni tabiiy muhitdan ajratib olishga doir ruxsatnoma unga ekologiya, atrof-muhitni muhofaza qilish va iqlim oʻzgarishi hududiy organining belgisi qoʻyilganidan keyin haqiqiy boʻladi. Oʻzbekiston Respublikasining Qizil kitobiga kiritilgan yovvoyi hayvonlarni tabiiy muhitdan ajratib olishga doir ruxsatnoma uning amal qilish muddati tugagach (oʻn kun ichida) Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligiga ajratib olingan yovvoyi hayvonlar haqidagi hisobot bilan birga qaytariladi.

31. Ovchilik yoʻllanmasi (yovvoyi hayvonlarni tutish kartochkasi)
Ovchilik yoʻllanmasi (yovvoyi hayvonlarni tutish kartochkasi) yovvoyi hayvonlarni tutishga doir olingan kvotalar asosida beriladi va uning egasiga mavsumiy yoki bir martalik ovni amalga oshirish huquqini taqdim etadi. Ovchilik yoʻllanmasi (yovvoyi hayvonlarni tutish kartochkasi): ovchilik xoʻjaliklarining yerlarida — ovchilik xoʻjaliklarining egalari boʻlgan yuridik shaxslar tomonidan; davlat oʻrmon fondi uchastkalarida — Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Oʻrmon xoʻjaligi agentligining oʻrmon-ovchilik xoʻjaliklari tomonidan; oʻzlariga biriktirilgan ovchilik xoʻjaliklarining yerlarida — xususiy ovchilik xoʻjaliklari va yakka tartibdagi tadbirkorlar tomonidan; oʻzlariga biriktirilgan ovchilik xoʻjaliklarining yerlarida, shuningdek boshqa ov qilish joylarining hududida, oʻzlari ushbu hududlarda yovvoyi hayvonlar sonini hisobga olishni amalga oshirishi sharti bilan, — ovchilar jamoat birlashmalari tomonidan beriladi. Ovchilik yoʻllanmasi (yovvoyi hayvonlarni tutish kartochkasi) uni olganlik uchun toʻlov kiritilganidan keyin beriladi. Ovchilik yoʻllanmasida (yovvoyi hayvonlarni tutish kartochkasida) quyidagilar koʻrsatiladi: jismoniy shaxsning familiyasi, ismi va otasining ismi; ov qurolini saqlash va olib yurishga doir ruxsatnomaning raqami; ovchilik guvohnomasining raqami; raqami va berilgan sanasi; ovchilik xoʻjaligining nomi; ov qilishga ruxsat etiladigan hudud; yovvoyi hayvon turining nomi; tutish uchun ruxsat etilgan yovvoyi hayvonlarning soni; ov qilish muddati; ov qilish turi; ovchilik yoʻllanmasining (yovvoyi hayvonlarni tutish kartochkasining) narxi. Ov qilishni amalga oshirish vaqtida ovchi ovchilik yoʻllanmasida (yovvoyi hayvonlarni tutish kartochkasida) tutilgan yovvoyi hayvonlar toʻgʻrisida belgilar qoʻyadi. Ovchilik yoʻllanmasi (yovvoyi hayvonlarni tutish kartochkasi) ov qilish tugaganidan keyin oʻn kun ichida ovchilik xoʻjaligiga qaytariladi. Ovchilik yoʻllanmalari (yovvoyi hayvonlarni tutish kartochkalari) berilganligi uchun toʻlov miqdori ovchilik xoʻjaliklari tomonidan belgilanadi.

32. Ovchilik xoʻjaligini yuritish huquqi
Yovvoyi hayvonlarni muhofaza qilish va ulardan oqilona foydalanish, muhofaza hamda takror koʻpaytirish tadbirlarini oʻtkazish bilan bogʻliq xoʻjalik faoliyatini ilmiy-asoslantirilgan tarzda rejalashtirish va amalga oshirish ovchilik xoʻjaligini yuritishdir. Ovchilik xoʻjaligini yuritish huquqi yuridik yoki jismoniy shaxslar tomonidan ov qilish joylarini berish toʻgʻrisidagi shartnoma, agar ov qilish joylari oʻrmon fondi yerlarida joylashgan boʻlsa, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Oʻrmon xoʻjaligi agentligi bilan yoki, agar ov qilish joylari oʻrmon fondi tarkibiga kirmaydigan yerlarda joylashgan boʻlsa, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi bilan imzolangan kundan eʼtiboran yuzaga keladi. Ovchilik xoʻjaligini ovchilar jamoat birlashmalari tomonidan yuritish texnik-iqtisodiy asosnoma hamda, agar ov qilish joylari davlat oʻrmon fondi uchastkalarida joylashgan boʻlsa, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Oʻrmon xoʻjaligi agentligi bilan yoki, agar ov qilish joylari davlat oʻrmon fondi tarkibiga kirmaydigan uchastkalarda joylashgan boʻlsa, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi bilan tuzilgan ov qilish joylarini berish toʻgʻrisidagi shartnoma asosida amalga oshiriladi. Texnik-iqtisodiy asosnoma materiallari va ov qilish joylarini berish toʻgʻrisidagi shartnoma ovchilik xoʻjaliklarini yuritishning kompleks tadbirlarini amalga oshirish, shuningdek ovchilik resurslaridan oqilona, barqaror foydalanishga, ularni muhofaza qilishga, takror koʻpaytirishga hamda biriktirilgan ov qilish joylarining hududini ovchilik xoʻjaligini yuritish uchun yaroqli holatda saqlab turishga qaratilgan joriy va istiqboldagi rejalashtirishni rivojlantirish boʻyicha ishlarni tashkil etish hamda yuritish uchun asosiy normativ-texnik hujjatlardir. Ovchilarning jamoat birlashmalariga ovchilik xoʻjaligini yuritish huquqi: ov qilish joylarining holati toʻgʻrisidagi axborot hamda Oʻzbekiston Respublikasi Fanlar akademiyasining ilmiy-tadqiqot muassasalari va uning mintaqaviy boʻlimlari, shuningdek oliy taʼlim muassasalarining biolog-mutaxassislari tomonidan oʻtkazilgan yovvoyi hayvonlar sonini hisobga olish materiallari; hududida ovchilik xoʻjaligini tuzish rejalashtirilayotgan yer egalarining yoki yerdan foydalanuvchilarning roziligi asosida beriladi. Texnik-iqtisodiy asosnoma materiallarining formati hamda namunaviy shartnomaning shakli Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan ishlab chiqiladi va tasdiqlanadi. Ovchilik xoʻjaligini yuritish huquqini berish yer egalaridan yoki yerdan foydalanuvchilardan yerlarni olib qoʻymagan holda amalga oshiriladi.

33. Ovchilik xoʻjaligini yuritish huquqini tugatish
Ovchilik xoʻjaligini yuritish huquqi quyidagi hollarda tugatiladi: ovchilik xoʻjaligini yuritish huquqidan ixtiyoriy ravishda voz kechilganda; ovchilik xoʻjaligini yuritish uchun ov qilish joylarini berish toʻgʻrisidagi shartnomaning amal qilish muddati tugaganda; ovchilik xoʻjaligini yuritish uchun ov qilish joylarini berish toʻgʻrisidagi shartnoma muddatidan ilgari bekor qilinganda.

34. Ovchilik xoʻjaligini yuritish uchun ov qilish joylarini berish toʻgʻrisidagi shartnoma
Ovchilik xoʻjaligini yuritish uchun ov qilish joylarini berish toʻgʻrisidagi shartnoma uch yildan oʻn yilgacha boʻlgan muddatga tuziladi. Shartnoma ushbu Qonun 32-moddasining ikkinchi qismida koʻrsatilgan shaxslar hamda tasarrufida ov qilish joylari boʻlgan davlat organlari oʻrtasida tuziladi. Ovchilik xoʻjaligini yuritish uchun ov qilish joylarini berish toʻgʻrisidagi shartnomaning asosiy qoidalari quyidagilardan iborat: ovchilik xoʻjaligining nomi; yuridik shaxsning nomi va rekvizitlari; jismoniy shaxsning pasportiga yoki identifikatsiyalovchi ID-kartasiga oid maʼlumotlar; shartnomaning amal qilish muddati; ovchilik xoʻjaligining joylashgan yeri, chegaralari va maydoni, shu jumladan biotoplar boʻyicha — togʻlar, choʻl, oʻrmon yoki suv bilan qoplanganligi toʻgʻrisidagi maʼlumotlar; ov qilish joylari hududida yashayotgan yovvoyi hayvonlar turlarining shartnomani tuzish sanasidagi soni haqidagi maʼlumotlar; ov qilish uchun yopiq boʻlgan takror koʻpaytirish uchastkasining tavsifi (ovchilik xoʻjaligi umumiy maydonining kamida 10 foizi); shartnomani tuzgan shaxsning ushbu Qonunning 19-moddasida nazarda tutilgan majburiyatlari; davlat organining shartnomani tuzgan shaxsga yovvoyi hayvonlarni tutishga doir ruxsatnomani berish majburiyati; taraflarning shartnoma shartlarini bajarmaganlik yoki lozim darajada bajarmaganlik uchun javobgarligi; chegaralari, borish yoʻllari, takror koʻpaytirish uchastkasining, kordonlar hamda boshqa inshootlar va obyektlarning joylashuvi koʻrsatilgan holda ovchilik xoʻjaligi hududining xarita-sxemasi; ovchilik xoʻjaligini yuritish chogʻida ov qilish joylaridan foydalanganlik uchun haq toʻlash miqdori; shartnomani muddatidan ilgari bekor qilish asoslari. Ovchilik xoʻjaligini yuritish uchun ov qilish joylarini berish toʻgʻrisidagi shartnomaning namunaviy shakli, shuningdek ovchilik xoʻjaligini yuritish chogʻida ov qilish joylaridan foydalanganlik uchun undiriladigan haq miqdori Oʻzbekiston Respublikasi Vazirlar Mahkamasi tomonidan tasdiqlanadi.

35. Ovchilik xoʻjaligini yuritish uchun ov qilish joylarini berish toʻgʻrisidagi shartnomani muddatidan ilgari bekor qilish
Ovchilik xoʻjaligini yuritish uchun ov qilish joylarini berish toʻgʻrisidagi shartnomani muddatidan ilgari bekor qilish asoslari quyidagilardan iborat: taraflarning kelishuvi; ovchilik xoʻjaligini yuritish uchun ov qilish joylarini berish toʻgʻrisida oʻzi bilan shartnoma tuzilgan yuridik shaxsning tugatilganligi; ovchilik xoʻjaligini yuritish uchun ov qilish joylarini berish toʻgʻrisida oʻzi bilan shartnoma tuzilgan jismoniy shaxs boʻlgan tadbirkorlik subyekti davlat roʻyxatidan oʻtkazilganligi toʻgʻrisidagi guvohnomaning amal qilishi tugatilganligi; ovchilik xoʻjaligini yuritish uchun ov qilish joylarini berish toʻgʻrisida oʻzi bilan shartnoma tuzilgan jismoniy shaxs boʻlgan tadbirkorlik subyektining vafot etganligi, belgilangan tartibda muomala layoqati cheklanganligi, muomalaga layoqatsiz deb topilganligi; ovchilik xoʻjaligini yuritish uchun ov qilish joylarini berish toʻgʻrisidagi shartnoma tuzilgan kundan eʼtiboran ovchilik xoʻjaligining bir yildan ortiq vaqt yuritilmaganligi; ovchilik xoʻjaligini yuritish uchun ov qilish joylarini berish toʻgʻrisidagi shartnomada belgilangan toʻlov muddati oʻtgach toʻlovning (ketma-ket ikki martadan ziyod) kiritilmaganligi; ovchilik xoʻjaligini yuritishni toʻliq yoki qisman toʻxtatib turishga sabab boʻlgan qoidabuzarliklarning belgilangan muddatda ovchilik xoʻjaligi tomonidan bartaraf etilmaganligi; ovchilik xoʻjaligini yuritish uchun ov qilish joylarini berish toʻgʻrisidagi shartnomada koʻrsatilgan shartlarning muntazam ravishda (bir yil davomida ikki martadan ortiq) buzilganligi; hayvonot dunyosidan belgilanmagan maqsadda foydalanilganligi; ovchilik xoʻjaligini yuritish huquqi oʻzboshimchalik bilan boshqa shaxsga berilganligi.

36. Ov qilish va ovchilik xoʻjaliklari toʻgʻrisidagi axborot bazasi
Ov qilish va ovchilik xoʻjaliklari toʻgʻrisidagi axborot bazasi yangilab turiladigan quyidagi maʼlumotlarni oʻz ichiga olishi kerak: ovchilik xoʻjaliklari toʻgʻrisidagi; ov qilish taqiqlangan joylar haqidagi; yovvoyi hayvonlarni tutishga doir ajratilgan kvota toʻgʻrisidagi; ovchilik xoʻjaligiga va insonning xoʻjalik faoliyatiga zarar yetkazuvchi deb eʼtirof etilgan yovvoyi hayvonlar haqidagi; muayyan ov qilish joylarida ov qilish uchun taqiq belgilanganligi toʻgʻrisidagi; yovvoyi hayvonlarning ayrim turlariga nisbatan ov qilish uchun taqiq belgilanganligi haqidagi; muayyan jinsdagi va yoshdagi yovvoyi hayvonlarga nisbatan ov qilish uchun taqiq belgilanganligi toʻgʻrisidagi. Ov qilish va ovchilik xoʻjaliklari toʻgʻrisidagi axborot bazasi Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligining rasmiy veb-saytiga joylashtiriladi.

37. Zararning oʻrnini qoplash
Yuridik hamda jismoniy shaxslar ov qilish va ovchilik xoʻjaligi toʻgʻrisidagi qonun hujjatlarining buzilishi tufayli yetkazilgan zararning oʻrnini qonun hujjatlarida belgilangan tartibda qoplashi shart. Zararning oʻrni qoplanishi aybdor shaxslarni qonunga muvofiq javobgarlikdan ozod etmaydi.

38. Nizolarni hal etish
Ov qilish va ovchilik xoʻjaligi sohasidagi nizolar qonun hujjatlarida belgilangan tartibda hal etiladi.

39. Ov qilish va ovchilik xoʻjaligi toʻgʻrisidagi qonun hujjatlarini buzganlik uchun javobgarlik
Ov qilish va ovchilik xoʻjaligi toʻgʻrisidagi qonun hujjatlarini buzganlikda aybdor shaxslar belgilangan tartibda javobgar boʻladi.

40. “Hayvonot dunyosini muhofaza qilish va undan foydalanish toʻgʻrisida”gi Oʻzbekiston Respublikasi Qonuniga qoʻshimcha va oʻzgartish kiritish
Oʻzbekiston Respublikasining 1997-yil 26-dekabrda qabul qilingan “Hayvonot dunyosini muhofaza qilish va undan foydalanish toʻgʻrisida”gi 545-I-sonli Qonunining (Oʻzbekiston Respublikasining 2016-yil 19-sentabrda qabul qilingan OʻRQ-408-sonli Qonuni tahririda) (Oʻzbekiston Respublikasi Oliy Majlisi palatalarining Axborotnomasi, 2016-yil, № 9, 273-modda; 2017-yil, № 9, 510-modda; 2018-yil, № 4, 224-modda; 2019-yil, № 1, 1-modda, № 8, 470-modda) 2-moddasiga quyidagi qoʻshimcha va oʻzgartish kiritilsin: quyidagi mazmundagi ikkinchi qism bilan toʻldirilsin: “Ov qilishni amalga oshirishning hamda ovchilik xoʻjaligini yuritishning oʻziga xos xususiyatlari ov qilish va ovchilik xoʻjaligi toʻgʻrisidagi qonun hujjatlari bilan tartibga solinadi”; ikkinchi qism uchinchi qism deb hisoblansin.

41. Ushbu Qonunning ijrosini, yetkazilishini, mohiyati va ahamiyati tushuntirilishini taʼminlash
Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi va boshqa manfaatdor tashkilotlar ushbu Qonunning ijrosini, ijrochilarga yetkazilishini hamda mohiyati va ahamiyati aholi oʻrtasida tushuntirilishini taʼminlasin.

42. Qonun hujjatlarini ushbu Qonunga muvofiqlashtirish
Oʻzbekiston Respublikasi Vazirlar Mahkamasi: hukumat qarorlarini ushbu Qonunga muvofiqlashtirsin; respublika ijro etuvchi hokimiyat organlari ushbu Qonunga zid boʻlgan oʻz normativ-huquqiy hujjatlarini qayta koʻrib chiqishlari va bekor qilishlarini taʼminlasin.

43. Ushbu Qonunning kuchga kirishi
Ushbu Qonun rasmiy eʼlon qilingan kundan eʼtiboran uch oy oʻtgach kuchga kiradi. Jinsi va yoshidan qatʼi nazar, 1 ta yovvoyi hayvonni tutish narxlari Oʻzbekiston Respublikasining yuridik va jismoniy shaxslari uchun bazaviy hisoblash miqdoriga nisbatan koeffitsiyentlarda (ov qilish turlari boʻyicha) Chet ellik jismoniy va yuridik shaxslar uchun, AQSH dollarida sanoat maqsadida sport, havaskorlik va oʻlja olish maqsadida ilmiy, tibbiy va nazorat maqsadida ov qilishning barcha turlari boʻyicha SUTEMIZUVCHILAR Oʻzbekiston Respublikasining Qizil kitobiga kiritilgan kamyob va yoʻqolib borayotgan turlar Qoplon, targʻil sirtlon, togʻ qoploni * * 300 50000 Burama shoxli taka (morxoʻr) * 300 150 25000 Seversov qoʻyi * 300 150 21000 Tyanshan qoʻyi, ustyurt qoʻyi, Buxoro togʻ qoʻyi * 300 150 10000 Buxoro bugʻusi (xongul) * 250 100 7000 Tyanshan qoʻngʻir ayigʻi, Oʻrta Osiyo qunduzi, Turkiston silovsini, qoraquloq, asalxoʻr, kulon * 100 80 3000 Saygʻoq, jayron * 50 30 3000 Menzbir sugʻuri, manul (yovvoyi mushuk), sahro mushugi, qarsoq, olaqoʻzan, sariq sassiqkuzan * 45 25 1500 Sut emizuvchilarning boshqa turlari * 4 3 500 Boshqa turlar Prjevalskiy oti 300 200 100 10000 Qizil boʻri 10 5 3 1000 Togʻ takasi * 5 2 1000 Toʻngʻiz 4 3 1,5 300 Yelik (bugʻu) 4 3 1,0 300 Togʻ suvsari, qorakuzan (norka), oqsuvsar 0,3 0,2 0,1 50 Tulki, chiyaboʻri, choʻl va toʻqay mushuklari, nutriya, latcha, ondatra, qizil sugʻur 0,2 0,1 0,05 30 Boʻri - - - 75 Boʻrsiq, jayra 0,3 0,15 0,03 20 Quyon 0,1 0,05 0,02 25 Oʻrmon, qishloq va ovchilik xoʻjaliklari zararkunandalaridan, odam va hayvonlar kasalliklarini tarqatuvchilardan tashqari boshqa sutemizuvchilar 0,02 0,01 0,01 1 QUSHLAR Oʻzbekiston Respublikasining Qizil kitobiga kiritilgan kamyob va yoʻqolib borayotgan turlar Mallabosh lochin (shaxin), itolgʻi, lochin (sapsan), toʻxtatuvaloq (dudak), yoʻrgʻa tuvaloq * 100 10 7000 Qiyqirdoq va vishildoq oqqushlar, pushti va jingalak soqoqushlar, togʻ kalxati (qumoy), qora laylak, suvqiygʻir (skopa), uzun dumli va oq dumli suvburgutlari, oq turna, kichik burgut, qironqora, boltayutar, burgut, qirgʻiy burgut, ilonxoʻr burgut, katta olachipor burgut, oqbosh oʻrdak, qiziltomoq gʻoz, kichik oqqoʻton, qizilgʻoz (flamingo), oq peshanali kichik gʻoz, sariq qoʻton (qarqara), bizgʻaldoq 100 50 8 3000 Oq laylak, qoravoy, qoshiqburun, tasqara, oq boshli qumoy, choʻl boʻktargisi, choʻl burguti, choʻl miqqiysi, qorabosh baliqchi, choʻl jiqtogʻi, targʻoq, kichik uzunburun, Osiyo moki loyxoʻragi, oqbovur 25 15 5 1000 Qorabuzov, marmar churrak, oqkoʻz (ola qanotli oʻrdak), Zarafshon qirgʻovuli, qora kabutar, oddiy gʻurrak va boshqa turlar 15 10 3 500 Qushlarning tuxumlari (bir dona tuxum uchun) Ov qilish maqsadini hisobga olgan holda mazkur hayvon turini tutish uchun toʻlov miqdorining 40 foizi Sanoat, sport yoki xavaskorlik maqsadida ov qilish obyektlari boʻlmagan hayvonlar turlari Turnalar, ukki, kichik oqqush, boshqa yirtqich qushlar 2 300 Yapaloqqushlar, qarqaralar, quzgʻun, klushitsa, Alp zogʻchasi 1 200 Boshqa turlar Katta va kichik koʻlbuqalar, haqqush (kvakva) 0,3 0,2 0,1 50 Qirgʻovullar (Zarafshon qirgʻovulidan tashqari) 0,15 0,07 0,03 50 Gʻozlar, ular 0,15 0,07 0,03 30 Oʻrdaklar, churraklar, cheraglar, qashqaldoq, kaklik, chillar, qorabovur, sadja (suv bulduriq) 0,05 0,03 0,01 5 Yilqichi 0,07 0,05 0,005 30 Qargʻasimonlar (qargʻalar, zagʻizgʻon, goʻngqargʻa, zogʻcha) 0,03 0,02 0,01 5 Kabutarlar, gʻurraklar (oddiy gʻurrakdan tashqari), balchiqchi qushlar, katta qoravoy, qoʻngʻirlar, suv tovugʻi, suvmoshaklar, bedana, chugʻurchuqlar 0,02 0,01 0,005 2,5 “Mayda chumchuqsimon qushlar” (soʻfitoʻrgʻaylar, jiblajibonlar, zargʻaldoq, zavirushkalar, shaqshaqlar,chittaklar, vyuroklar, chumchuqlar, dehqonchumchuqlar, korolyoklar) 0,3 0,1 0,005 3 Boshqa qushlar 0,01 0,01 0,003 2 Qushlarning tuxumlari (bir dona tuxum uchun) Ov qilish maqsadini hisobga olgan holda mazkur hayvon turini tutish uchun toʻlov miqdorining 30 foizi SUDRALIB YURUVCHILAR Oʻzbekiston Respublikasining Qizil kitobiga kiritilgan kamyob va yoʻqolib borayotgan turlar Kobra, boʻzechkemar 10 10 4 1000 Choʻl toshbaqasi 0,2 0,05 0,02 6 Boshqa noyob turlar 7 7 2 500 Sudralib yuruvchilarning tuxumlari (bir dona tuxum uchun) Ov qilish maqsadini hisobga olgan holda mazkur hayvon turini tutish uchun toʻlov miqdorining 40 foizi Boshqa turlar Qum charxiloni, bushilon, qora ilon, koʻlvor ilon 5 2,5 1 100 Zaharsiz ilonlar 0,5 0,25 0,05 15 Kaltakesakchalar, gekkonlar, kaltakesaklar, agamalar, sariqilon va boshqa turlar 0,2 0,05 0,01 5 Sudralib yuruvchilarning tuxumlari (bir dona tuxum uchun) Ov qilish maqsadini hisobga olgan holda mazkur hayvon turini tutish uchun toʻlov miqdorining 30 foizi HAM SUVDA, HAM QURUQLIKDA YASHOVCHI HAYVONLAR Koʻl baqalari, qurbaqalar 0,05 0,03 0,01 2 BALIQLAR Oʻzbekiston Respublikasining Qizil kitobiga kiritilgan kamyob va yoʻqolib borayotgan turlar Orol soʻzanbaligʻi, Orol bakra baligʻi, Sirdaryo kurakburuni, Amudaryo kichik kurakburuni va Amudaryo katta kurakburuni, Orol sulaymonbaligʻi, choʻrtansimon oqqayroq, Amudaryo gulbaligʻi 15 10 5 500 Boshqa turlar 5 3 1 250 Sanoat ahamiyatiga molik baliqlar va ularning boshqa turlari Laqqabaliq, doʻngpeshona, sazan (zogʻora baliq), oqqayroq, pelyad, sudak, gulmohi, oq amur 5 0,03 0,02 15 Tovonbaliq, Samarqand xramulyasi, ilonbosh, leshch, choʻrtanbaliq, tarasha baliq, xonbaliq, qorabaliq 3 0,01 0,01 5 Qizilkoʻz va boshqa qiymati past turlar 1 0,005 0,001 1 Izoh: Sanoat ahamiyatiga molik baliqlarni va ularning boshqa turlarini tutishga doir narxlar: birinchi ustunda sanoat maqsadidagi 1 tonna uchun; ikkinchi ustunda sport va boshqa maqsadlardagi 1 kg uchun koʻrsatilgan. Baliqlarning koʻpaytirilgan turlarini sanoat miqyosida ovlaganlik uchun toʻlov summasi koʻpaytirilganlik tegishli hujjatlar bilan tasdiqlangan taqdirda mazkur tur qiymatining 30 foizini tashkil etadi. UMURTQASIZLAR Kamyob va yoʻqolib borayotgan turlar: Turkiston qisqichbaqasi (Sirdaryo havzasi), tibbiyot zulugi (10 donasi uchun) va boshqalar 0,05 0,02 0,01 20 Zaharli umurtqasizlar 0,01 - 0,002 3 Tor panjali qisqichbaqa (Zarafshon daryosi havzasi) 1 kg uchun 0,08 0,05 0,01 3 Artemiya (Artemia) sistalari 1 kg uchun 0,1 - 0,01 5 Umurtqasizlar gʻumbaklari (motil, trubochnik va boshqalar) 1 kg uchun 0,02 - 0,005 0,1 Mayda qisqichbaqasimonlar (gammarus, dafniyalar va hokazo) 1 kg uchun 0,01 0,01 0,005 0,1 Mollyuskalar chigʻanoqlari (1 kg uchun) 0,01 0,01 0,005 0,5 Maishiy, qishloq va oʻrmon xoʻjaligi zararkunandalaridan, xavfli infeksiyalarni tarqatuvchilardan, shuningdek baliq ovida xoʻrak sifatida foydalaniladigan jonivorlardan tashqari boshqa umurtqasizlar 0,01 0,01 0,001 1 Mumiyo (1 g uchun) 0,05 - 0,01 1 Izoh: Pitomniklarda yetishtirilgan va ovchilik-baliqchilik joylariga qoʻyib yuborilgan hayvonlarni tutish uchun toʻlov miqdori, basharti joylarga qoʻyib yuborilgan hayvonlar soni tutish uchun moʻljallanadigan hayvonlarning sonidan uch barobar ortiq boʻlsa, ushbu pitomniklar egalari boʻlgan shaxslar uchun mazkur yovvoyi hayvon turini tutish uchun toʻlov miqdorining 50 foizini tashkil etadi. Pitomniklarda, fermalarda, hovuz xoʻjaliklarida va boshqalarda yetishtirilgan hamda ularning hududida joylashgan hayvonlar uchun toʻlovlar miqdori ushbu xoʻjaliklarning egalari tomonidan belgilanadi. Koʻpaytirish yoki boshqa joylarga koʻchirish maqsadida tutib olinadigan yovvoyi hayvonlarni tutishga doir ruxsatnoma uchun toʻlovning miqdori mazkur turni tutish uchun belgilangan toʻlov miqdorining 30 foizini tashkil etadi. Tabiiy, texnogen va antropogen omillardan zarar koʻrgan hayvonlarni reabilitatsiya qilish hamda keyinchalik tabiatga chiqarib yuborish maqsadida tabiiy muhitdan majburiy tarzda ajratib olish Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi bilan maxsus kelishuvga koʻra ularni tutganlik uchun haq toʻlamagan holda amalga oshiriladi. Pitomniklarda yetishtirilgan, shu jumladan Oʻzbekiston Respublikasining Qizil kitobiga kiritilgan (uchinchi va keyingi avlod) hayvonlardan ovchi yovvoyi qushlarning mashqini oʻtkazish uchun yovvoyi hayvonlarni tutishga doir ruxsatnoma mavjud boʻlgan taqdirda foydalanishga yoʻl qoʻyilib, bundan avval Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligiga foydalaniladigan hayvonning soni va turlari, mashq oʻtkazish joyi va muddati toʻgʻrisidagi maʼlumotlar, halqalar, mikrochiplar identifikatsiya raqamlarining hamda boshqa identifikatsiya belgilarining roʻyxati taqdim etiladi. Oʻrmon, qishloq va ovchilik xoʻjaliklari zararkunandalarining, inson va hayvonlar xavfli kasalliklarini tarqatuvchilarning roʻyxati Oʻzbekiston Respublikasi Fanlar akademiyasi, Oʻzbekiston Respublikasi Sogʻliqni saqlash vazirligi, Oʻzbekiston Respublikasi Qishloq xoʻjaligi vazirligi, Oʻzbekiston Respublikasi Qishloq xoʻjaligi vazirligi huzuridagi Veterinariya va chorvachilikni rivojlantirish qoʻmitasi, ovchilar jamoat birlashmalari bilan kelishilgan holda Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi tomonidan tasdiqlanadi. Tur Ov qilish muddatlari Toʻngʻiz 15-sentabr — 30-dekabr, qishloq xoʻjaligi ekinzorlarida yerdan foydalanuvchilarning talabnomalari boʻyicha 15-iyuldan boshlab. Togʻ takasi 15-sentabr — 30-dekabr Yelik (bugʻu) 1-sentabr — 30-noyabr Qum tovushqoni 15-oktabr — 31 yanvar Jayra, boʻrsiq 15-sentabr — 30-noyabr Ondatra 15-oktabr — 15-dekabr Qarsoq tulki, chiyaboʻri, yovvoyi mushuklar 15-noyabr — 31 yanvar Tulki, qorakuzan (norka), togʻ suvsari, sariq sassiqkuzan 15-noyabr — 31 yanvar Nutriya 15-oktabr — 15-dekabr Bedana 15-avgust — 30-noyabr Kabutarlar (gʻurraklar va kabutarlar) 15-avgust — 28-fevral Kaklik, chillar, ular 15-oktabr — 28-fevral Qirgʻovullar 15-oktabr — 30-dekabr Suvda suzuvchi qushlar (gʻozlar, oʻrdaklar, qashqaldoqlar), katta qoravoy, qoʻngʻirlar Qoraqalpogʻiston Respublikasi va Xorazm viloyatida: 1-sentabr — 15-dekabr; qolgan hududlarda: 1-oktabr — 28 fevral. Balchiqchi qushlar (balchiqchilar, suv tovugʻi, suvmoshaklar, tartar), yilqichi, churraklar Qoraqalpogʻiston Respublikasi va Xorazm viloyatida: 15-avgust — 15-dekabr; qolgan hududlarda: 15-avgust — 31 yanvar. Qorabovur, suv buldurigʻi 5-oktabr — 30-dekabr Chugʻurchuqlar 1-sentabr — 30-dekabr Mayna, goʻng qargʻa, qargʻalar, zogʻcha, zagʻizgʻon, yovvoyilashgan xonaki kabutarlar Ov qilish uchun ruxsatnoma mavjud boʻlganda yil davomida. Chumchuqlar Ekinzorlarda yerdan foydalanuvchilarning talabnomalari boʻyicha yil davomida. Baliqlar* Amudaryo va Sirdaryoda: 1-iyun — 10-mart; Qoraqalpogʻiston Respublikasi va Xorazm viloyatining suv havzalarida: 11-iyun — 25-aprel; Qolgan barcha suv havzalarida: 1-iyun — 15-aprel. Artemiya 16-iyul — 31-mart